*Projekts*

Rīgā

 \_\_\_\_\_\_\_\_\_\_\_ Nr. \_\_\_\_\_\_\_\_\_\_

Uz 13.04.2018. Nr. 142.9/9-50-12/18

**Latvijas Republikas Saeimas**

**Sociālo un darba lietu komisijai**

Ministru kabinetā ir saņemta Saeimas Sociālo un darba lietu komisijas 2018.gada 13.aprīļa vēstule Nr.142.9/9-50-12/18, kurā tiek lūgts Ministru kabinetam veikt grozījumus normatīvajos aktos, lai pēc iespējas ātrāk tiktu ieviesta vienota elektroniska informācijas sistēma, kas nodrošinās centralizētu dzimumšūnu donoru datu apstrādi.

Informējam, ka Valsts sekretāru 2018.gada 22.marta sanāksmē tika izsludināts Veselības ministrijas sagatavotais Ministru kabineta noteikumu projekts “Grozījumi Ministru kabineta 2014. gada 11. marta noteikumos Nr. 134 “Noteikumi par vienoto veselības nozares elektronisko informācijas sistēmu”” (VSS prot. Nr.12 17.§) (VSS-292) (turpmāk – Noteikumu projekts), kura mērķis ir nodrošināt ārstniecības iestādēm, kas sniedz medicīniskās apaugļošanas pakalpojumus, informācijas apmaiņu par dzimumšūnu donora dzimumšūnu izmantošanu valstī. Noteikumu projekts paredz, ka ārstniecības iestādes, kas sniedz medicīniskās apaugļošanas pakalpojumus, vienotā veselības nozares elektroniskā informācijas sistēmā ievadīs datus par dzimumšūnu ziedošanu un tā izmantošanas rezultātu, kā arī gadījumus, ja medicīniskā apaugļošanā tiek veikts embrija transfērs (ar donora dzimumšūnu izmantošanu). Vienlaikus ietverot Seksuālās un reproduktīvās veselības likumā noteikto donora dzimumšūnu izmantošanas ierobežojumu ievērošanu, proti, lai medicīniskās apaugļošanas rezultātā no viena dzimumšūnu donora dzimumšūnām dzimušo bērnu skaits valstī nebūtu vairāk par trim (izņemot daudzaugļu grūtniecības gadījumus), Noteikumu projekts paredz, ka jaunās tiesību normas stāsies spēkā 2019.gada 1.jūlijā.

Pašreiz atbilstoši Valsts sekretāru 2018.gada 22.marta sanāksmes protokolam Nr.12 17.§ Noteikumu projekts tiek skaņots ar Tieslietu ministriju, Finanšu ministriju, Labklājības ministriju, Vides aizsardzības un reģionālās attīstības ministriju, Pārresoru koordinācijas centru un Latvijas Brīvo arodbiedrību savienību.

Pēc iepriekš minēto institūciju iesniegto priekšlikumu un iebildumu izvērtēšanas, saskaņotais Noteikumu projekts tiks apstiprināts Ministru kabinetā.

Ņemot vērā, ka ir neviennozīmīga informācija par dzimumšūnu donoru ziedošanas kontroli un procesu valstī, it īpaši, runājot par olšūnu ziedošanu, papildus informējam, ka Veselības ministrija ir vērsusies pie Latvijas cilvēka reprodukcijas biedrības, lūdzot tai izstrādāt vienotu pieeju (kārtību) olšūnu ziedošanai (tai skaitā, cik bieži (reizes) sieviete attiecīgajā vecuma posmā varētu kļūt par olšūnu donori un ar kādu laika intervālu), kas būtu piemērojama visām ārstniecības iestādēm, kuras sniedz medicīniskās apaugļošanās pakalpojumus.

Ministru prezidents Māris Kučinskis

Iesniedzējs: Veselības ministre Anda Čakša

Meļķe-Prižavoite 67876165

Lolita.Melke@vm.gov.lv